Kõndige catwalk'il  Kaevake kapist välja kuhi vanu rõivaid ja rekvisiite (kübaraid, ehteid, salle) ning mängige moeetendust. Ärge sealjuures unustage fotojäädvustusi teha!    Looge oma bänd  Innusta last looma sõprade või õdede-vendadega bänd. Selle esimeseks ülesandeks saagu endile sobivate pillide leidmine kodus leiduvatest asjadest. Seejärel võib alustada musitseerimisega. Kui käepärast on videokaamera, tasuks ansambli esitust ka filmida, kuna lastele  meeldib vaadata oma esinemist telerist.    Mängige fantaasiamänge  Lapsed peavad lugu kujutlusvõime rakendamisest. Elutoa võib muuta näiteks mereks, millel merehätta sattunud reisijad päästevahendeid otsivad. Lastetoast õnnestuks teha džungel, kus laste mänguloomad pahaaimamatut kõndijat varitsevad.    Minge muuseumi  Muuseumi leiab peaaegu igast suuremast maakonnakeskusest, niisiis otsige vastav paik ja veetke muuseumi - või mistahes  vaatamisväärsuse - külastuspäev.    Vestelge  Korralikku jututundi alustatakse teleri, raadio ja arvuti kinnipaneku ning mõttepausiga, milliseid küsimusi üksteiselt pärida. Näiteks: Keda sa terves maailmas enim kohata sooviksid? Mis pani sind täna naeratama? Milline on maailm sinu meelest 50 aasta pärast?    Kutsuge sõbrad öökülla  Organiseerige kodus tõeline "öölaager." Laste magamiskotid võib sättida elutoa põrandale ning õhtuse lõkke asemel saavad lapsed  õudusjutte rääkida ümber öölambi. Plaanige sobilikud laagrinäksid ning pisut muud tegemist juba eelnevalt valmis.    Mängige ilusalongi  Pisemad preilid armastavad juuksurit mängida, kuid teinekord tasuks koju sättida koguni ilusalongi, kus võib teha jalavanni, lakkida küüsi ja pakkuda näomassaaži. Tavaline juuksurimäng muutub senisest põnevamaks, kui otsite välja hulga juukseklambreid ja -kumme ning teete kõikidest soengutest fotod.    Mängige restorani  Esmalt koostage koos menüü ja kirjutage see ilusale paberile. Jagage ära ülesanded, siduge ette põlled ning kokake ühiselt terve menüü. Isa ja väiksemad õed-vennad või naabrite lapsed võiksid mängida kliente, kellele toite serveerida - nagu päris restoranis. Katke laud iseäranis kaunilt. Lapsed joogu oma piima või mahla jalaga klaasidest, et tunne pidulikum oleks.    Korraldage kunstinäitus  Esmalt mõelge välja teema ning asuge seejärel taieseid joonistama, maalima  ja meisterdama. Viimaks võite korraldada ka kunstinäituse, riputades valminud teosed üles ning kutsudes vaatajateks kasvõi naabrid.    Tarbetu träni müüge kirbuturul  Tehke üheskoos laste mänguasjade ja kappide hulgas suurpuhastus. Seejärel müüge kõik tarbetu ühiselt kirbuturul. Juba varem võiks paika panna, mida saadud rahaga ette võtta - nende abil võib osta mõne uue, kauasoovitud mänguasja või minna kambakesi mõnda toredasse kohta sööma.    Allikas:  meidanperhe.fi